Schëppe Siwen

**Schëppe Siwen** ass eng lëtzebuergesch Museksgrupp, déi keltesche Folk-Rock op Lëtzebuergesch spillt.

## Geschicht

#### Ufankszäit
D'Grupp gouf am Dezember 2009 gegrënnt, wéi déi dräi Museker Jojo Wagner, Lio Becker a Chris Wagner sech zesummegedoen hunn, fir dem Batteur Chris säi Gebuertsdag am Café Vis-à-Vis an der Stad Lëtzebuerg ze feieren. Bei där Geleeënheet op St.Patrick's Day hu s'e Museksprogramm opgestallt, dee s'an deem Café gespillt hunn. Zënterhier spille si all Joer de 17. Mäerz hiren traditionelle Concert do.

D'Joer drop krute si Zouwuess, mam Misch Lauff um Bass an der Isa Chaussy um Akkordeon.

#### "Schëppe Siwen" (2012)
Am November 2012 ass hiren éischte Studio-Album *Schëppe Siwen* erauskomm. Am Dezember hu si am Exit07 am Kader vum RIFF Festival mat R.I.C. (Roots Intention Crew) an der Band La Fanfare en Pétard zesumme gespillt. Des Weideren hu si dat Joer och den Télévie ënnerstëtzt an déi Ënnerstëtzung déi Joren drop bäibehalen.

2013 hu si d'Initiativ géint d'Ënnerdréckung vu Fraen ënnerstëtzt, mat engem Concert am Sang & Klang Pafendall, no der Virféierung vum faméisen Theaterstéck *The Vagina Monologues*.

E Concert am Kader vum *Walk, Taste, Enjoy 2013* op der Musel huet d'Band mat der Distillerie Diedenacker zesummebruecht. Doraus ass eng Zesummenaarbecht entstanen an déi gemeinsam "Drëppe Siwen" koum op de Maart, en Dännebeemcheslikör. Am Summer hu si da fir d'éischt um Food for Your Senses gespillt.

2014 ass d'Grupp schliisslech op siwe Memberen ugewuess. Fir d'Äishockey-Weltmeeschterschaft 2014 zu Lëtzebuerg huet d'Grupp hiert bis dato eenzegt englesch-sproochegt Lidd erausbruecht mam Titel *Fight*. Dëst Lidd hu si dann och fir d'Erëffnung vun der Weltmeeschterschaft um Äis op der Kockelscheier selwer presentéiert.

Am Kader vum *Beefort on Stage* huet Schëppe Siwen 2015 zesumme mat der däitscher Kultband City, dem Serge Tonnar & Legotrip souwéi dem Rapper Tommek op der Beeforter Schlittschongpist e grousse Concertsowend gespillt. Am selwechte Joer huet de Misch Lauff aus perséinleche Grënn an der Band opgehalen an de Werner Trausmuth seng Plaz um Bass iwwerholl.

Hir Concerten op der Schueberfouer beim "Blanne Jhang" bleiwe villen och a gudder Erënnerung, beim leschte Concert ass déi massiv Bün souguer futtigefuer.

#### ''Sprëtztour'' (2016) a ''Wat bleift'' (2019)
Am Januar 2016 koum hiren zweete Studio-Album *Sprëtztour* eraus. Dësen Album gouf mat engem Concert am Melusina gefeiert, bei deem siwe Bands a méi wéi 40 Museker opgetruede sinn. Den Album gouf an de Linster Studios zu Fréiseng agespillt.

Si si gär gesi Gäscht um Zeltik, op deem si 2014, 2016, 2019, 2020 an 2021 opgetruede sinn, wéi och beim Live Café Festival zu Waasserbëlleg/Mäertert. Si sinn och e puermol um E-Lake festival opgetrueden.

Mëtt 2016 huet d'Grupp op d'Ufro vum Kulturministère dräi Concerten zu Belgium am Wisconsin gespillt, fir déi drëssegt Editioun vum "Luxembourg Fest".

Den drëtten Album *Wat bleift* koum 2019 op de Maart, duerno 2021 de Live-Album *Live op der Schmelz*.

***Covid Period*** (2020-2022)

Wärend der Covid Period huet Schëppe Siwen ënner anerem e Live Streaming Concert fir St Patricks Day via Youtube gespillt souwéi eng ausverkaaft SightSeeing Tour duerch d'Stad Lëtzebuerg (eemol moies an eemol mëttes) organiséiert, wou d'Leit d'Stad konnte mam Bus visitéieren an dobäi lokal Gedrénks degustéieren.

**''Richtung Fräiheet (''2024)**

Mat dem neien Album koum och en neien Opschwong vum Bekanntheetsgrad vun der Band. Am Januar 2024 hu se hir nei Single "Danzen" beim Luxembourg Song Contest an der Rockhal virgestallt, an doduerch konnte se méi e breede Publikum uschwätzen. Hir "Richtung Fräiheet" Tour 2025 huet si ënner anerem an den Atelier souwéi och an d'Kulturfabrik bruecht, wou se zweemol virun ausverkaaftem Haus gespillt hunn. Am Juli 2025 hunn si zesummen mam Gast Waltzing an dem Tscheschechen Nationalen Symphonie Orchester zesummen op der Kinnekswiss gespillt.

## Stil

D'Musek vu Schëppe Siwen ass am Folkrock situéiert, mä bei de meeschte Stécker fléisse ganz ënnerschiddlech Museksstiler mat eran. Ënner anerem Elementer aus dem Punk, Ska, Balkan-Jazz, a Walz, souwéi och traditionell folkloristesch Kläng, déi mat Trompetten nach ënnerstrach ginn. D'Texter baséiere sech zum Deel op eegen Interpretatioune vu literaresche Wierker (*Nana* oder *Steppewollef*) oder op Geschichten aus dem Alldag (Fraleit, Party an der Stad, Zatz) an thematiséieren dobäi och gesellschaftlech Problemer (de fräie Fall, Skrupellosegkeet, mäi Lëtzebuerg). Hir Musek ass charakteriséiert duerch e séieren Tempo an einfach Melodien. Texter an déi meescht Melodië sinn hausgemaach an ausser de Lidder *Fight*, *The world in flames* an *Au moment d'un rêve* alleguer op Lëtzebuergesch geschriwwen.

## Diskografie

### Albumen
* 2012: *Schëppe Siwen*
* 2016: *Sprëtztour*
* 2019: *Wat bleift*
* 2021: *Live op der Schmelz*
* 2024: *Richtung Fräiheet*

### Singelen (Auswiel)
* 2014: *Fight*
* 2015: *De verluerene Summer*
* 2016: *Sprëtztour*
* 2019: *Wat bleift*
* 2020: *Looss alles zeréck*
* 2022: *Hief deng Fauscht*
* 2022: *5 vir 7*
* 2024: Danzen
* 2025: Jonk a fräi

## Literatur
* Morang, Hubert: *Nur noch kurz die Welt retten: die Luxemburger Folk-Rock-Band "Schëppe Siwen"* an der Revue Nr. 43 vum 22.10.2012, S. 38-40

## Um Spaweck
* Websäit vu Schëppe siwen
* Presenz op Facebook
* Presenz op  Youtube
* Diskografie op Rate Your Music